Komisijos sprendimas
2002 m. lapkričio 7 d.
iš dalies keičiantis Tarybos direktyvos 94/55/EB nuostatas dėl terminų, per kuriuos slėginiai cilindrai, cilindrų grupės ir cisternos, skirti pavojingiems kroviniams vežti keliais, turi atitikti šią direktyvą
(pranešta dokumentu Nr. C(2002) 4344)
(tekstas svarbus EEE)
(2002/886/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. lapkričio 21 d. Tarybos direktyvą 94/55/EB dėl valstybių narių teisės aktų, susijusių su pavojingų krovinių vežimu keliais suderinimo [1], su paskutiniais pakeitimais, padarytais Komisijos direktyva 2001/7/EB [2], ypač į jos 6 straipsnio 4 dalies trečiąją pastraipą,
kadangi:
(1) Europos standartai, nustatantys išsamias technines specifikacijas slėginių cilindrų, cilindrų grupių ir cisternų gamybai, naudojimui ir vežimo sąlygoms vežant pavojingus krovinius keliais, dar neįtraukti į Direktyvos 94/55/EB A ir B priedus, nes jų ESK standartizacija dar nebaigta.
(2) Todėl būtina atidėti galutinius terminus, nustatytus Direktyvos 94/55/EB 6 straipsnio 4 dalyje, iki kurių tokie slėginiai cilindrai, cilindrų grupės ir cisternos turi atitikti Direktyvos 94/55/EB nuostatas.
(3) Todėl atitinkamai turėtų būti pakeista Direktyva 94/55/EB.
(4) Siekiant išvengti teisinio neapibrėžtumo šis sprendimas turėtų būti taikomas nuo 2001 m. liepos 1 d.,
PRIĖMĖ ŠĮ SPRENDIMĄ:
1 straipsnis
Direktyvos 94/55/EB 6 straipsnio 4 dalies pirmoji pastraipa pakeičiama taip:
"Valstybė narė gali ir toliau taikyti 1996 m. gruodžio 31 d. galiojusias nacionalines nuostatas dėl C priedo 4 dalyje nurodytų naujų slėginių cilindrų ir cilindrų grupių, ir naujų cisternų, kurios neatitinka A ir B priedų, gamybos, naudojimo ir vežimo sąlygų, nors jos ir skiriasi nuo priedo nuostatų, kol į priedą bus įrašytos nuorodos dėl cisternų, slėginių cilindrų ir cilindrų grupių gamybos bei naudojimo standartų, turinčių tokią pat privalomąją galią, kaip šios direktyvos nuostatos, bet ne ilgiau kaip iki 2003 m. birželio 30 d. Slėginius cilindrus, cilindrų grupes ir cisternas, pagamintas iki 2003 m. liepos 1 d. ir prižiūrimas pagal privalomus saugos reikalavimus, galima ir toliau naudoti laikantis iš pradžių nustatytų sąlygų."
2 straipsnis
Šis sprendimas taikomas nuo 2001 m. liepos 1 d.
3 straipsnis
Šis sprendimas skirtas valstybėms narėms.
Priimta Briuselyje, 2002 m. lapkričio 7 d.